चंद्रवंशीय ग्वाला समाज द्वारा सोमवार को श्रीकृष्ण जन्माष्टमी के उपलक्ष्य में भव्य शोभायात्रा निकाली गई। जिसमें आकर्षक झांकियों के साथ ही भगवान के रथ शामिल थे। शोभायात्रा में जहां राधा-कृष्ण बने कलाकार आकर्षण का केंद्र रहे। वहीं शिव तांडव नृत्य भी लोगों को लुभा रहा था। शोभायात्रा जैसे ही ग्वालटोली स्थित राधाकृष्ण मंदिर से प्रारंभ हुई। सैंकड़ों की संख्या में ग्वाला समाज के युवक-युवतियां, महिला, पुरूष बच्चे सभी साथ हो लिए। ऐसे में जहां एक ओर झांकियों का कारवां चल रहा था। वहीं समाजजनों की टोलियां डांडिया रास, अखाड़े में प्रदर्शन के साथ भजनों की धुन पर थिरकते हुए चल रहे थे। शहर के जिस मार्ग से यह भव्य चल समारोह निकला, विभिन्न समाजिक संगठनों द्वारा फूलों की बारिश कर स्वागत किया गया। इसी प्रकार शहर के बघाना, नीमच सिटी क्षेत्रों में भी शोभायात्राएं निकाली गई। इस प्रकार जहां लोग घरों में भगवान की पूजा अर्चना कर रहे थे, वहीं सड़कों पर भव्य शोभा यात्राएं निकल रही थी। दूसरी ओर शहर के सभी मंदिरों में आकर्षक श्रंगार के साथ झांकियां श्रद्धालुओं का मन मोह रही थी।